দাদা ভোট কেমন চলছে?
প্রশ্ন শোনামাত্রই ফোনের অপরপ্রান্ত থেকে ভেসে এল চিৎকার। ক্রুদ্ধ মনিরুল ইসলাম বলে উঠলেন, ‘‘কেন্দ্রীয় বাহিনী আমাদের ছেলেগুলারে মাইরা ফ্যালাইল।’’
তৃণমূলের লাভপুরের কার্যালয়ে পৌঁছনোর পর দেখা গেল, চোখা চোখা শব্দে দলীয় কর্মীদের বকাঝকা করছেন লাভপুরের তৃণমূল বিধায়ক এবং এবারের ভোটপ্রার্থী মনিরুল। তারপর, গাড়িতে উঠেই হাঁক পাড়লেন, ‘‘সাওগ্রাম চলো।’’ কী হয়েছে? এক মনিরুল ঘনিষ্ঠ জানালেন, সাওগ্রামে কেন্দ্রীয় বাহিনীর জওয়ানরা তৃণমূল কর্মীদের বেধড়ক পিটিয়েছে। 
সাওগ্রাম পৌঁছতেই মনিরুলের গাড়ি ঘিরে ধরে গ্রামবাসীরা শুরু করলেন অভিযোগ-বর্ষণ। এক অন্ধ মহিলার হয়ে তাঁর মেয়ে ভোট দিতে গেলে ওই গ্রামের একটি বুথে প্রিসাইডিং অফিসার বাধা দেন। তা থেকেই গন্ডগোলের সূত্রপাত। গ্রামবাসীদের অভিযোগ, সেখানে বেপরোয়া লাঠি চালিয়েছে জওয়ানেরা। অন্তত ১০ জন গ্রামবাসী আহত।
ভোটের সময় তো এমন ঘটনা ঘটেই। তাতে মনিরুল এত উদ্বিগ্ন কেন? তাঁর এক সঙ্গী বলেন, ‘‘গ্রামের প্রায় সকলেই আমাদের ভোটার। তাঁরা ভোট না দিলে মুশকিল। তাই দাদা ছুটে এসেছেন।’’

এরপর দ্বারকা গ্রাম থেকে খবর আসে, কেন্দ্রীয় বাহিনীর জওয়ানেরা মারধর করেছে তৃণমূলকর্মীদের। শোনামাত্র গাড়ি হাঁকিয়ে দ্বারকা ছুটেছিলেন মনিরুল। যাওয়ার আগে বলে গেলেন, ‘‘ভোটটা করিয়ে দে।’’ এইভাবে রবিবার সকাল থেকেই ছুটে বেড়ালেন মনিরুল। সন্ধ্যা নাগাদ লাভপুরের দলীয় কার্যালয়ে তিনি যখন ফিরলেন, তখন তাঁকে যথেষ্ট আত্মবিশ্বাসী দেখায়নি। যদিও তাঁর দাবি, ‘‘আমার জয়ের মার্জিন বাড়বে।’’  
তাঁর ‘ইলেকশন মেশিনারি’ অবশ্য সকাল থেকেই সক্রিয় ছিল। নিজে লাভপুরের দলীয় কার্যালয়ে বসে নজর রেখেছিলেন মনিরুল। সঙ্গে ছিলেন তাঁর দুই ছেলে এবং আটজন বিশ্বস্ত কর্মী। 
অনুগামীদের জন্য মনিরুলের নির্দেশ ছিল, সকাল থেকেই বুথমুখী করতে হবে সমর্থকদের। সেই কাজও করেছেন অনুগামীরা। সকালে বুথে বুথে লম্বা লাইন দেখে তৃপ্তির হাসি ছিল মনিরুলের মুখে। কিন্তু বেলা যত গড়িয়েছে, সেই হাসি ততই ফিকে হয়েছে কেন্দ্রীয় বাহিনীর ‘উপদ্রবে’। তাঁর ঘনিষ্ঠদের একজনের কথায়, ‘‘ভোটারদের লাইন তো লম্বা ছিল। কিন্তু ভোট কোন দিকে পড়ল, তা নিয়ে সন্দেহ থেকেই গেল।’’ সন্দেহ বাড়ালেন লাভপুরের সিপিএম নেতা সইফুল্লা চৌধুরী। বললেন, ‘‘কোনও অভিযোগ নেই। মানুষ লাইনে দাঁড়িয়ে ভোট দিয়েছে। আর কী চাই!’’